Cuvânt despre rugăciunea cu gura şi cu glasul 

Nimeni din cei ce vor să sporească în rugăciune să nu cuteze a cugeta şi a judeca în 
chip uşuratic cu privire la rugăciunea cea rostită cu gura şi cu glasul întru luarea- 
aminte a minţii, socotind-o lucrare de puţină însemnătate, care nu merită cinstire. Dacă 
Sfinţii Părinţi vorbesc de sterpiciunea rugăciunii cu gura şi cu glasul care nu e 
împreunată cu luarea-aminte, de aici nu trebuie trasă încheierea că ei ar fi lepădat sau 
ar fi defăimat această rugăciune în sine. Nu ! Ei doar cer luare-aminte în timpul acestei 
rugăciuni. Rugăciunea cu gura şi cu glasul săvârşită întru luare-aminte e temeiul şi 
pricina rugăciunii minţii. Rugăciunea cu gura şi cu glasul săvârşită întru luare-aminte 
e, totodată, şi rugăciune a minţii. Să ne deprindem mai întâi a ne ruga întru luare- 
aminte cu rugăciunea gurii şi glasului: atunci vom deprinde cu înlesnire a ne ruga doar 
cu mintea întru liniştea cămării lăuntrice. 

Rugăciunea cu gura şi cu glasul ne este arătată de Sfânta Scriptură; pildă atât a ei cât şi 
a cântării cu glas tare ne-a dat însuşi Mântuitorul, ne-au dat şi Sfinţii Apostoli, urmând 
predaniei Domnului. Şi cântând, după terminarea Cinei celei de Taină, ne povesteşte 
Sfântul Evanghelist Matei despre Domnul şi Apostolii Lui, au ieşit în muntele 
Măslinilor (Mt. XXVI, 30). Domnul S-a rugat în auzul tuturor înainte de a-1 învia pe 
Lazăr cel mort de a patra zi (In. XI, 41-42). 

Sfântul Apostol Pavel şi tovarăşul său Sila, închişi fiind în temniţă, se rugau lui 
Dumnezeu şi-I înălţau cântare în miez de noapte: ceilalţi întemniţaţi luau aminte la ei. 
Fără de veste, la auzul cântării lor, s-a făcut cutremur mare, de s-au clătit temeliile 
temniţei: şi numaidecât s-au deschis toate uşile, şi legăturile tuturor s-au dezlegat (Fapte 
XVI, 26). Rugăciunea Sfintei Ana, maica proorocului Samuil, adeseori dată de Sfinţii 
Părinţi ca pildă a rugăciunii, nu era doar rugăciune a minţii. Ea, spune Scriptura, grăia 
întru inima sa: doar buzele ei se mişcau, iar glasul nu se auzea (1 împ. 1,13). Rugăciunea 
aceasta, cu toate că nu era făcută cu glas tare, era rugăciune a inimii şi totodată a gurii. 
Sfântul Apostolul Pavel a numit rugăciunea cu gura roadă buzelor - îndeamnă pe 
creştini să aducă jertfă de laudă pururea lui Dumnezeu, adică roadă buzelor ce se mărturi- 
sesc numelui Lui (Evr. XIII, 15); le porunceşte să vorbească între ei în psalmi şi laude şi 
cântări duhovniceşti, lăudând şi cântând în inimile lor Domnului (Ef. V, 19), rugăciunea şi 
cântarea avându-le totodată şi în gură. El dojeneşte ne luarea-aminte în rugăciunea cu 
gura şi cu glasul. Trâmbiţa de va da glas fără de semn (necunoscut, neînţeles), spune el, cine 
se va găti la război ? Aşa şi voi: prin limbă de nu veţi da cuvânt cu bună înţelegere, cum se va 
cunoaşte ceea ce veţi grăi ? (1 Cor. XIV, 8, 9). Deşi Apostolul a zis cuvintele acestea 
pentru cei ce se roagă şi vestesc insuflările Sfântului Duh în limbi străine, Sfinţii 
Părinţi pe bună dreptate le aplică şi celor ce se roagă fără luare-aminte. Cel ce se roagă 
fără luare-aminte, şi ca atare nu înţelege cuvintele pe care le rosteşte, ce este altceva 
faţă de sine însuşi decât un vorbitor de limbă străină ? 

întemeindu-se pe acest fapt, Preacuviosul Nil Sorski spune că cel care se roagă fără 
luare-aminte cu 

glasul şi cu gura se roagă văzduhului, iar nu lui Dumnezeu 140 . „Ciudată e dorinţa ta ca 
Dumnezeu să te audă atunci când tu singur nu te auzi!" - grăieşte Sfântul Dimitrie al 
Rostovului, împrumutând aceste spuse de la Sfinţitul Mucenic Ciprian al Cartaginei 141 
- şi tocmai asta se întâmplă cu cei care se roagă fără luare-aminte cu gura şi cu glasul: 
ei nu se aud pe sine până-ntr-atât, îşi îngăduie a se împrăştia până-ntr-atât, se 



depărtează cu gândurile de la rugăciune spre felurite lucruri până-ntr-atât că nu 
arareori li se întâmplă să se oprească dintr-odată, nemaiştiind ce citeau; sau încep să 
spună în locul cuvintelor din rugăciunea citită cuvinte dintr-o altă rugăciune, chiar 
dacă au cartea deschisă în faţa ochilor. Cum să nu prihănească Sfinţii Părinţi astfel de 
rugăciune fără luare-aminte, vătămată, nimicită de răspândire! „Luarea-aminte", 
grăieşte sfântul Simeon Noul Teolog, „trebuie să fie aşa legată şi nedespărţită de 
rugăciune cum sunt legate trupul şi sufletul, care nu pot fi despărţite, nu pot fi unul 
fără celălalt. Luarea-aminte trebuie să apuce înaintea vrăjmaşilor şi să-i pândească 
precum un străjer; ea, cea dintâi, să lupte împotriva păcatului, să se împotrivească gân- 
durilor viclene ce se apropie de inimă; iar luării-aminte să îi urmeze rugăciunea, ce 
nimiceşte şi omoară neîntârziat toate gândurile viclene cu care luarea-aminte a început 
lupta, fiindcă aceasta singură nu le poate omorî. De această luptă dusă de luare-aminte 
şi rugăciune atârnă viaţa şi moartea sufletului. Dacă vom păstra rugăciunea curată prin 
mijlocirea luării-aminte, vom izbuti; iar de nu ne vom strădui a o păstra curată, ci o 
vom lăsa nepăzită, ne vom face de nici o treabă, vom fi lipsiţi de sporire". 
Rugăciunii cu gura, cu glasul, ca şi oricărei alteia, trebuie să-i fie tovarăşă luarea- 
aminte. Cu aceasta trebuie să înceapă nevoitorul. Pe aceasta o predani- 
seşte în primul rând Sfânta Biserică fiilor ei. „Rădăcina vieţuirii călugăreşti este 
cântarea psalmilor", a grăit Sfântul Isaac Şirul 142 . „Biserica", spune Sfântul Petru 
Damaschinul, „cu scop bun şi plăcut lui Dumnezeu a primit cântările şi feluritele 
tropare din pricina neputinţei minţii noastre, pentru ca noi, neînţelegătorii, atraşi de 
dulceaţa cântării psalmilor, să lăudăm pe Dumnezeu chiar împotriva voii noastre. Cei 
care pot pricepe şi pătrunde cuvintele rostite de către ei vin la străpungere şi în acest 
chip, ca pe o scară, urcăm în gândurile cele bune. După măsura sporirii noastre în 
deprinderea gândurilor dumnezeieşti apare în noi dorirea cea dumnezeiască şi ne trage 
să ajungem la înţelegerea închinării Tatălui în Duh şi Adevăr, după porunca 
Domnului" 143 . Gura şi limba care se îndeletnicesc adesea cu rugăciunea şi citirea 
Cuvântului lui Dumnezeu dobândesc sfinţire, se fac neînstare a grăi în deşert, a râde, a 
rosti vorbe glumeţe, ruşinoase şi putrede. Vrei să sporeşti în rugăciunea minţii şi inimii 
? învaţă-te să fii cu luare-aminte în cea cu gura şi cu glasul: rugăciunea cu gura întru 
luare-aminte trece de la sine în rugăciunea minţii şi inimii. Vrei să te înveţi a alunga 
degrabă şi cu putere gândurile semănate de vrăjmaşul cel de obşte al omenirii ? 
Goneşte-le atunci când eşti singur în chilie prin rugăciunea cu glasul întru luare- 
aminte, rostind cuvintele ei fără grabă, cu străpungere. Răsună în văzduh rugăciunea 
întru luare-aminte, cu gura şi cu glasul - şi îi prinde cutremurul pe stăpânitorii văz- 
duhului, slăbănogesc puterile lor, putrezesc şi se strică cursele lor ! Răsună în văzduh 
rugăciunea întru luare-aminte, cu gura şi cu glasul - şi se apropie sfinţii îngeri de cei 
care se roagă şi cântă, se alătură lor, iau parte la cântările lor duhovniceşti, precum 
s-au învrednicit a vedea oarecare bineplăcuţi ai lui Dumnezeu, şi printre alţii 
contemporanul nostru, fericitul stareţ Serafim de Sarov. Mulţi Părinţi mari s-au 
îndeletnicit toată viaţa lor cu rugăciunea săvârşită cu glasul şi cu gura, şi aveau din 
belşug darurile Duhului. Pricina acestei sporiri a lor era faptul că la ei cu glasul şi cu 
gura erau unite mintea, inima, întregul suflet şi întregul trup; ei rosteau rugăciunea din 
tot sufletul, din toată vârtutea lor, din toată fiinţa lor, din tot omul. Astfel, Preacuviosul 
Simeon cel din Muntele Minunat citea de-a lungul nopţii toată Psaltirea 144 . Sfântul 
Isaac Şirul pomeneşte de oarecare fericit bătrân care se îndeletnicea cu citirea 



psalmilor şi căruia i se îngăduia a simţi că citeşte numai de-a lungul unei singure 
„slave", după care dumnezeiasca mângâiere a pus stăpânire pe el cu asemenea putere 
încât rămânea cu zilele în stare de extaz sfânt, nesimţind nici scurgerea timpului, nici 
pe sine însuşi 145 . Preacuviosul Serghie de Radonej în vremea citirii Acatistului a fost 
cercetat de către Maica Domnului însoţită de Apostolii Petru şi Ioan 146 . Se povesteşte 
de Preacuviosul flarion de Suzdal că atunci când citea în Biserică Acatistul cuvintele 
zburau din gura lui ca şi cum ar fi fost de foc, cu o netâlcuită putere şi lucrare asupra 
celor de faţă 147 . Rugăciunea săvârşită cu gura a sfinţilor era însufleţită de lua-re-aminte 
şi de Harul Dumnezeiesc, care unea puterile omului cele despărţite de păcat: de aceea 
respira asemenea putere suprafirească şi avea o asemenea înrâurire asupra 
ascultătorilor. Sfinţii „cântau" lui Dumnezeu „întru mărturisirea inimii" ; ei „cântau" 
şi „se mărturiseau" lui Dumnezeu „întru linişte" 149 , adică fără împrăştiere: ei cântau lui 
Dumnezeu cu înţelegere (Ps. XLVI, 7) 

Trebuie să băgăm de seamă că preacuvioşii monahi ai primelor timpuri şi toţi cei care 
au dorit a spori în rugăciune nu se îndeletniceau nicidecum (ori o făceau foarte puţin) 
cu cântarea propriu-zisă, ci prin numele „cântare de psalmi" care se află pomenit în 
Vieţile şi scrierile lor trebuie să înţelegem citirea lipsită de grabă, foarte rară a 
psalmilor şi altor rugăciuni. Citirea rară este neapărat trebuincioasă pentru păstrarea 
unei luări-aminte neştirbite şi pentru a scăpa de împrăştie-re. Din pricina ritmului său 
rar şi a asemănării cu cântarea acest fel de citire se numea „cântare de psalmi". Ea era 
săvârşită pe dinafară; monahii acelor vremuri aveau ca pravilă să înveţe Psaltirea pe 
dinafară: rostirea psalmilor pe dinafară ajută foarte mult luării-amin-te. Acest fel de 
citire - care deja nu mai este citire, fiindcă se săvârşeşte nu după carte, ci prin „cântare 
de psalmi 1 " în înţelesul propriu al cuvântului - poate fi săvârşită în întunericul chiliei, 
cu ochii închişi (ceea ce păzeşte de împrăştiere, în vreme ce lumina care este neapărat 
trebuincioasă pentru citirea după carte şi însăşi privitul la carte împrăştie şi smulg 
mintea de la inimă către cele dinafară). „Aceştia cântă", grăieşte Sfântul Simeon Noul 
Teolog, „adică se roagă cu gura" 150 . „Cei ce deloc nu cântă", spune Sfântul Grigo-rie 
Sinaitul, „de asemenea bine fac, dacă sunt în sporire: fiindcă aceştia nu au trebuinţă de 
rostirea psalmilor, ci de tăcere şi necurmată rugăciune" 151 . „Citire" în înţelesul propriu 
Părinţii numesc citirea Sfintei Scripturi şi a scrierilor Sfinţilor Părinţi, iar „rugăciune" 
ei numesc prin excelenţă rugăciunea lui Iisus - de asemenea, rugăciunea vameşului şi 
alte rugăciuni foarte scurte, care înlocuiesc din plin cântarea de psalmi: ceea ce pentru 
începători e de neînţeles şi nu li se poate tâlcui în chip mulţumitor, fiind mai presus de 
îhţe- 

legerea sufletească şi cu putinţă de tâlcuit doar prin cercarea cea fericită. 
Fraţilor! Să fim cu luare-aminte în rugăciunile noastre cele cu gura şi cu glasul, pe care 
le rostim la slujbele bisericeşti şi în singurătatea chiliei. Să nu facem ostenelile noastre 
şi viaţa noastră în mănăstire neroditoare prin neluarea-aminte şi nepăsarea în lucrul lui 
Dumnezeu. Pierzătoare e nepăsarea în rugăciune ! Blestemat, spune Sfânta Scriptură, 
cel ce face lucrul Domnului cu nebăgare de seamă (Ier. 48,10). E limpede lucrarea 
blestemului acestuia: desăvârşita nerodire şi neizbândă, în ciuda petrecerii îndelungate 
în monahism. Să punem la temelia nevoinţei rugăciunii, care-i cea mai de căpetenie şi 
mai trebuincioasă între nevoinţele călugăreşti, pentru care sunt toate celelalte nevoinţe, 
să punem la temelia ei rugăciunea cu gura şi cu glasul, pentru care Milostivul 
Dumnezeu dăruieşte la vremea potrivită nevoitorului statornic, răbdător, smerit 



rugăciunea minţii, a inimii, harică. Amin. 



